नरेंद्र भाई भूल गए कि वे जिस देश के प्रधानमंत्री बने हैं, वह धार्मिक तो है, मगर धर्म के नाम पर धार्मिक-झुंडों की दादागीरी गले उतारना उसके मूल-स्वभाव में नहीं है। नरेंद्र भाई भूल गए कि वे जिस देश के प्रधानमंत्री बने हैं, उसकी जनतांत्रिक जड़ें पाताल तक गहरी हैं और एकतंत्र की हर कुल्हाड़ी उन पर चलते ही भोथरी हो जाती है। नरेंद्र भाई भूल गए कि भले ही प्रधानमंत्री के राज-सिंहासन पर वे बैठे हैं, मगर भाजपा के जिस रथ पर चढ़ कर वे यहां तक पहुंचे है, उसके पहियों को रफ़्तार देने में उनके पुरखों को एक युग लगा है। अपने ही पेड़ की शाखों को काट कर कौन लंबे समय तक फुनगी पर बैठा रह सका है कि नरेंद्र भाई बैठे रहेंगे? आज भाजपा अगर लहुलुहान है तो इसके लिए नरेंद्र भाई के तरकश से चले तीरों और अमित भाई की तलवार के प्रहारों की ज़िम्मेदारी कम नहीं है।